Kjæresten til antifeministen

Nataliya Kochergova ville først ligge med ham fordi hun syntes synd på ham. Så ble hun kjæresten til Eivind Berge, som sitter i fengsel fordi han hater politifolk og synes de bør drepes.

Publisert Publisert 29. juli 2012

ROMANTIKK: - Hvis jeg er såret over noe, så merker han hvordan jeg har det og prøver å gjøre meg glad igjen. Vi pleier å gi hverandre gaver, ser mye på film sammen og klemmer ofte, forteller Nataliya Kochergova om forholdet til den selverklærte antifeministen Eivind Berge, som hun har vært kjæreste med i ett år. FOTO: PRIVAT

Jo Straube

Heidi Wollamo

Ingrid Fredriksen

Marte Bjørklund

Denne artikkelen er over åtte år gammel

— «Herregud, for en rar, slem person», var vel det første jeg tenkte om ham. Til å begynne med reagerte jeg som de fleste andre. Trodde at det var noe rart med Eivind. At han var farlig, en kvinnehater, sier Nataliya Kochergova.

Kjæresten hennes, med den kontroversielle bloggen, ble lagt merke til da han i fjor uttrykte sympati for deler av det ideologiske budskapet i Anders Behring Breiviks manifest. Tidligere i sommer ble bergenseren landskjent da han ble varetektsfengslet for å ha oppfordret til drap på politifolk.

- Hvordan har du hatt det etter at han ble arrestert?

— Jeg synes det er veldig leit. Jeg får ikke se ham, men jeg kan sende ham brev. Han skriver at det går bra, at ikke noe farlig skjer med ham. At han savner meg.

Tiltrukket av menn ingen andre vil ha

Eivind Berge kaller seg selv antifeminist. Noe av bakgrunnen skal være en frustrasjon over mangel på sex, bygget opp over mange år. Han skylder på feministlover og ubalanse i samfunnet for dette. På bloggen forteller han at han var 21 år da han debuterte, og at han da måtte betale for det.

Les også Bergens-blogger pågrepet

Les også - Jeg regner med å bli dømt

Da Nataliya Kochergova leste bloggen, syntes hun først synd på ham. Til å begynne med var hun ikke interessert i de antifeministiske ideene hans. Hun syntes det var leit at han ikke fikk sex.

— Etter hvert som jeg leste bloggen i detalj, tenkte jeg: «Han er søt, men virker ikke så smart. Jeg ser nå at han ikke vil skade en kvinne som vil ha ham. Jeg synes han fortjener litt hjelp fra meg.» Etter at jeg snakket med ham personlig, tenkte jeg: «Han er ikke bare søt, men også smart, snill, og mange av ideene hans er faktisk riktige», forteller Kochergova.

- Du ville ligge med ham fordi ingen andre ville?

— Du kan si det sånn, ja. Jeg er tiltrukket av menn andre vil ikke ha. Jeg har en greie for dem som er i ufrivillig sølibat. Og jeg liker at folk blir glade. Først snakket vi på e-post, og så dro jeg til Bergen og besøkte ham i fjor sommer.

For 11 år sidenflyttet Nataliya Kochergova fra den russiske byen Omsk til Oslo, da moren kom sammen med en norsk mann. Fortsatt bor 23-åringen sammen med sin mor i den norske hovedstaden, der hun tar en master i materialer, energi og nanoteknologi ved Universitetet i Oslo. Berge og Kochergova ble et par i juni i fjor.

- Hva var det du falt for?

— Jeg syntes han var søt, selv om jeg til å begynne med tenkte at han kanskje ikke var så smart. Eivind har alltid behandlet meg med respekt og kjærlighet. Han er i alle fall ikke farlig. Han er veldig var for mine følelser. Han bryr seg alltid om hvordan jeg har det.

FIRE UKER TIL: Forrige fredag ble Eivind Berge fengslet for fire nye uker, mens politiet går gjennom bilder, dokumenter og e-poster fra datamaskinen hans. Foto: SILJE KATRINE ROBINSON

Feminist?

— Er du selv en antifeminist?

— Jeg er ikke sint på feminister, og for hundre år siden ville jeg selv vært feminist. Før jeg møtte Eivind, trodde jeg at jeg var feminist, fordi jeg er tilhenger av like rettigheter mellom kjønnene. Nå har jeg oppdaget av moderne feminisme ikke handler om dette.

- Hva handler det om, da?

— For eksempel om sexkjøploven. Før denne loven ble innført, kunne menn ingen ville ligge med, kjøpe tjenester av prostituerte. Menn som ikke får sex, kan bli svært deprimerte, eller de kan bli farlige for kvinner. I ytterste konsekvens kan det føre til selvmord eller voldtekt. Sexkjøploven har ikke gjort livet lettere for de prostituerte heller. Loven skader dem også.

- Så feministene gjør det vanskeligere for menn å få sex, fordi det er forbudt å kjøpe det?

— Ja. Den tvungne, feministiske likestillingen fører til flere voldtektsmenn og flere sinte menn. Kvotering er diskriminering, jeg er mot all slags tvungen likestilling. Som å kvotere kvinner inn i lederposisjoner eller gjøre det like lett for menn å få sex som for kvinner. Hvis det er OK å tvinge frem likestilling der det gagner kvinner, burde det også være OK der det gagner menn. Tvungen likestilling er en absurd idé, fordi den leder til konklusjonen at voldtekt er likestilling.

- Bør alle ha krav på like mye sex?

— Nei. Jeg mener at ingen har krav på å få verken sex eller en bestemt jobb, eller å være 50 prosent representert overalt. Både kvinner og menn bør få så mye ut av livet som de er i stand til, ut fra andre egenskaper enn hvilket kjønn de tilhører.

- Hvis alle menn fikk sex, ville verden blitt et fredeligere sted?

— Det er et vanskelig spørsmål. Mest sannsynlig. De kan bli deprimerte eller farlige uten sex. Studier viser at tilgang på porno enten får voldtektsraten til å gå ned, eller holder seg stabil. Jeg tror porno er en dårlig erstatning, det er ikke like tilfredsstillende.

MANNSFORKJEMPER: Eivind Berge fikk mye oppmerksomhet under en debatt om kjønn og terror på Studentsenteret i november i fjor. Her sitter han mellom Kari Jegerstedt og Øyvind Strømmen. I bakgrunnen Ellen Mortensen. Foto: ØRJAN DEISZ

Forsvarer voldtekt

— Men kjæresten din forsvarer voldtekt.

— Ja, jeg tenkte selvfølgelig først at det var rart. Men min kjæreste har forsvart voldtekt fordi definisjonen på voldtekt er så utvannet at den mannlige seksualiteten er blitt kriminalisert. Hvis en mann for eksempel sier til meg at han vil sette ut et rykte om meg hvis ikke jeg vil ligge med ham, så er det voldtekt hvis jeg lar meg presse. Jeg ville selvfølgelig valgt å la ham sette ut det ryktet. Å presse til seg sex med ryktetrusler er dårlig oppførsel, men det er ikke voldtekt. Heller ikke uaktsom voldtekt, når mannen "burde ha visst" at jenten ikke ville sex, selv om hun ikke gjorde tegn på dette. Dette settes menn i fengsel for. Å ha sex blir farlig for en mann.

- Fortjener noen å bli voldtatt?

— Kanskje, hvis vedkommende har drept mange mennesker og påført andre mye lidelse.

- Men hvis en kvinne er full og lettkledd ute i byen om natten?

— Nei, en kvinne fortjener aldri å bli voldtatt fordi hun er uforsiktig. Da vil hun alltid være uskyldig.

- Er det noen av meningene til Eivind Berge du synes er vanskelig å forsvare?

— Jeg har aldri fullt ut forstått argumentasjonen bak at det er etisk rett å drepe politifolk. At politidrap er den edleste form for mannsaktivisme. Dette er jeg uenig i. Jeg synes det er upassende å si noe slikt, for å si det mildt. Men det burde ikke være ulovlig å si det.

Eivind Berge har fortalti bloggen at han planla å drepe en politimann med kniv på Torgallmenningen. Motivasjonen skal ha vært at han i lang tid hadde ønsket seg sex, samtidig som den nye sexkjøploven forbød å kjøpe sex av prostituerte. Han retter hatet for dette mot politiet, fordi de håndhever det han kaller feministlover. Berge forkastet planene da han ble kjæreste med Nataliya Kochergova.

- Kvinner kan voldta

- Han har sagt at du reddet livet til den politimannen. Hva tenker du om det?

— Jeg er bare glad for at ikke noe dårlig har skjedd. Det hadde vært ille dersom han hadde gjennomført planene. Politiet håndhever urettferdige lover, men de kan være vanlige folk som ikke tenker over hva de gjør. Jeg synes det er bedre å snakke med dem. Hvis du dreper en politimann, risikerer du å drepe en mann som ikke har gjort noe galt.

- Uansett, Berge høres ut som en skummel fyr som har lyst til å drepe?

— Jeg tror ikke det er så uvanlig å ønske noen døde. Forskjellen er at de færreste setter ord på det, i alle fall offentlig. I Russland, der jeg kommer fra, er det helt alminnelig å mene at politiet er en ondskapsfull kraft.

- Noe annet du er uenig med ham i?

— Ideen om at kvinner ikke kan voldta menn. Det kan de.

- Kjæresten din mener menn blir undertrykket når alt skal være likt. Fordi kvinner har noe som heter erotisk kapital, som menn visstnok ikke har?

— Menn kan nok ha erotisk kapital overfor homoseksuelle menn. Overfor kvinner vet jeg ikke.

- Har kvinner denne typen kapital fordi det er de som bestemmer om det skal bli sex?

— Det er lettere for kvinner å få sex. Men jeg tror menn trenger det mer. Kvinner er derimot mer kresne enn menn.

- Hva er mannosfæren for noe?

— En samling bloggere og kommentatorer som diskuterer forskjellige ting på nettet, som antifeminisme og hvordan de skal klare å få seg dame. Noen er motstandere av regler som gjør det vanskelig å få sex, andre er opptatt av at skilsmisser er mannefiendtlige.

- De synes nok Eivind er litt uforsiktig

- Er du selv en antifeminist?

— Jeg er imot noen feministiske lover, og synes at noen tar feil i tankegangen sin. Jeg er for like rettigheter. Ikke noe mer enn dét.

- Er Eivind Berge en kvinnehater?

— Nei, han har nok aldri følt noe kvinnehat. Han pleier å si at han elsker kvinner. Men ikke så mye at han vil at vi skal ha ekstra rettigheter. Jeg forstår det hvis du synes det høres rart ut. For litt mer enn ett år siden hadde jeg tenkt det samme.

- Hvordan reagerer folknår du forteller hvem som er kjæresten din?

— Jeg går ikke rundt og sier det. På internett har jeg fått noen stygge kommentarer, men det forventer jeg jo.

- Hva sier venner og familie, da?

— Det virker som de er komfortable med det. De synes nok Eivind er litt uforsiktig, at han burde vært litt mer taktfull når han ytrer seg i offentligheten. Min mor synes han er hyggelig.

- Har noen rådet deg til å gå fra ham?

— Bare folk på nettet, som jeg ikke kjenner.

Hjernevasket?

- Hvem er sjefen i forholdet deres?

— Jeg opplever det som likeverdig. Vi diskuterer og kommer frem til en løsning hvis vi er uenige om noe.

- Hva slags fremtid ser du for deg sammen med ham?

— Jeg håper han ikke må sitte lenge i fengsel. Jeg vil fortsette å være sammen med ham, fortsette å opplyse folk.

- Mener du at kjæresten din blir misforstått?

— Jeg har brukt mye tankekraft på å forstå at han har noe viktig å si. Men han bruker et voldsomt språk. Det hadde vært bedre om han ikke gjorde det. Folk frastøtes.

- Det er lett å tenke at han har hjernevasket deg?

— Jeg forventer at folk tror det. Men jeg baserer mitt verdensbilde på ting jeg selv har erfart og tenkt meg frem til, vitenskapelige studier jeg har lest og min egen logiske sans.

- Likevel mener enkelte at du må være dum som et brød?

— Jeg kunne valgt en som var lettere å være sammen med. En som ikke havner i fengsel for uttalelsene sine. Men jeg vil ikke forlate ham. Han fortjener min støtte.

Publisert Publisert: 29. juli 2012 17:12

Takk for at du leser BT Ikke gå glipp av alle nyheter fra Vestlandets største avis. Bli abonnent

Les mer om dette temaet Unge menn mest skeptiske til likestilling

FØR OG NÅ: - Før jeg møtte Eivind, trodde jeg at jeg var feminist, fordi jeg er tilhenger av like rettigheter mellom kjønnene. Nå ser jeg at tvungen likestilling er en absurd idé, fordi den leder til konklusjonen at voldtekt er likestilling, sier Nataliya Kochergova. Foto: Jo Straube

berge08.jpg Foto: SILJE KATRINE ROBINSON

Fakta Nataliya Kochergova Alder: 23.Yrke: Studerer fysikk ved Universitetet i Oslo. Tar master i materialvitenskap.Er fra: Byen Omsk i Russland.Bor: Oslo.Bakgrunn: Har bodd i Norge i elleve år. Bakgrunn som tegneserieskaper. Serien "3 rips" er inspirert av russiske manga-serier, og kom ut på Fonna Forlag med nynorsk tekst. Blogger selv under navnet Emma the Emo.Aktuell: Kjæreste med bloggeren Eivind Berge, som ble pågrepet 6. juli etter at han skal ha oppfordret til drap på politifolk. Les mer

Fakta Eivind Berge Har stått bak en antifeministisk blogg siden 2007. Skriver også nettinnlegg under pseudonymet «Arpagus». Kom i medienes søkelys etter 22. juli, med hatske ytringer og støtte til deler av budskapet bak terrorhandlingene. 6. juli i år ble han pågrepet etter at han skal ha oppfordret til drap på politifolk. Har flere ganger uttrykt sterkt hat mot norsk politi og feminister. Flere innlegg forsvarer voldtekt av kvinner. Er 34 år, studerer latin på UiB, og bor i Bergen.KILDE: BT-arkivet Les mer